CELEX: 31986L0529
Language: el
Date: 1986-11-03 00:00:00
Title: Οδηγία 86/529/ΕΟΚ του Συμβουλίου της 3ης Νοεμβρίου 1986 σχετικά με τη θέσπιση κοινών τεχνικών προδιαγραφών όσον αφορά την οικογένεια των προτύπων πακέτα/MAC για τις απευθείας τηλεοπτικές μεταδόσεις μέσω δορυφόρου

Avis juridique important

|

31986L0529

Οδηγία 86/529/ΕΟΚ του Συμβουλίου της 3ης Νοεμβρίου 1986 σχετικά με τη θέσπιση κοινών τεχνικών προδιαγραφών όσον αφορά την οικογένεια των προτύπων πακέτα/MAC για τις απευθείας τηλεοπτικές μεταδόσεις μέσω δορυφόρου  

Επίσημη Εφημερίδα αριθ. L 311 της 06/11/1986 σ. 0028

***** ΟΔΗΓΙΑ ΤΟΥ ΣΥΜΒΟΥΛΙΟΥ  της 3ης Νοεμβρίου 1986  σχετικά με τη θέσπιση κοινών τεχνικών προδιαγραφών όσον αφορά την οικογένεια των προτύπων πακέτα/MAC για τις απευθείας τηλεοπτικές μεταδόσεις μέσω δορυφόρου  (86/529/ΕΟΚ)  ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 100,  την πρόταση της Επιτροπής (1),  τη γνώμη του Ευρωπαϊκού Κοινοβουλίου (2),  τη γνώμη της Οικονομικής και Κοινωνικής Επιτροπής (3),  Εκτιμώντας:  ότι θα τεθούν προσεχώς σε λειτουργία από αρκετές ευρωπαϊκές χώρες δορυφόροι απευθείας τηλεοπτικής μετάδοσης και ότι, κατά συνέπεια, οι κατασκευαστές θα εισάγουν στην αγορά νέους τηλεοπτικούς δέκτες που θα αντιστοιχούν στις ανάγκες του κοινού ·  ότι είναι ανάγκη να υπάρχουν κοινές τεχνικές προδιαγραφές για τις απευθείας μεταδόσεις μέσω δορυφόρου των τηλεοπτικών προγραμμάτων και, ενδεχομένως, την αναμετάδοσή τους μέσω καλωδίων, προκειμένου να επιτευχθούν οι στόχοι που καθορίζονται παρακάτω·  ότι η εφαρμογή κοινών τεχνικών προδιαγραφών διευκολύνει τη μετάδοση τηλεοπτικών προγραμμάτων στο σύνολο του εδάφους της Κοινότητας και συμβάλλει σημαντικά στην ευρωπαϊκή ενότητα και την ανάπτυξη μιας πραγματικής ευρωπαϊκής ταυτότητας·  ότι η τεχνική δυνατότητα ταυτόχρονης μετάδοσης σε αρκετούς διαύλους ήχου ανοίγει το δρόμο για πραγματικά πανευρωπαϊκά πολύγλωσσα τηλεοπτικά προγράμματα·  ότι η εφαρμογή αυτών των κοινών τεχνικών προδιαγραφών οδηγεί στη δημιουργία μιας μεγάλης ενοποιημένης αγοράς, όπου τα προϊόντα ανταλλάσσονται ελεύθερα χωρίς τεχνικά εμπόδια, γεγονός που αποτελεί σημαντικό οικονομικό πλεονέκτημα για την ευρωπαϊκή ηλεκτρονική βιομηχανία από την άποψη της ανταγωνιστικότητάς της ·  ότι είναι απαραίτητη η παροχή εγγυήσεων στους κατασκευαστές και τους εκμεταλλευτές, όσον αφορά την ασφάλεια των επενδύσεων και των προμηθειών τους, μέσω της εφαρμογής κοινών τεχνικών προδιαγραφών σε κοινοτικό επίπεδο·  ότι η Ευρωπαϊκή Ένωση Ραδιοφωνίας (UER) και η ευρωπαϊκή βιομηχανία του κλάδου που αντιπροσωπεύεται από τις επαγγελματικές της ενώσεις, καθόρισαν και δημοσίευσαν τεχνικές προδιαγραφές των συστημάτων που εμπίπτουν στην οικογένεια πακέτα/MAC για τις απευθείας τηλεοπτικές μεταδόσεις μέσω δορυφόρου και την αναμετάδοση των προγραμμάτων μέσω καλωδίου· ότι οι προδιαγραφές αυτές έχουν καθιερωθεί διεθνώς από τη Διεθνή Συμβουλευτική Επιτροπή Ραδιοφωνίας (CCIR)·  ότι η οικογένεια πακέτα/MAC περιλαμβάνει σήμερα:  - για τις απευθείας ραδιοφωνικές μεταδόσεις μέσω δορυφόρου, το σύστημα πακέτα/C-MAC και το σύστημα πακέτα/D2-MAC με διαμόρφωση συχνότητας,  - για καλωδιακή διανομή, το σύστημα πακέτα/D-MAC και το σύστημα πακέτα/D2-MAC·  ότι τα συστήματα αυτά συμβιβάζονται, σε μεγάλο βαθμό μεταξύ τους, λειτουργικά·  ότι τα συστήματα αυτά επιτρέπουν να καλύπτονται οι ανάγκες λειτουργίας στα διάφορα εθνικά πλαίσια, καθώς και οι οικονομικές απαιτήσεις·  ότι, λόγω της προβλεπόμενης τεχνικής προόδου στον κλάδο αυτό, επιβάλλεται να ληφθούν υπόψη από τώρα οι μεταγενέστερες εξελίξεις των σημερινών συστημάτων και να προβλεφθεί η ενδεχόμενη αναθεώρηση της παρούσας οδηγίας,  ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:  Άρθρο 1  Για την απευθείας μετάδοση τηλεοπτικών προγραμμάτων μέσω δορυφόρου και την περαιτέρω αναμετάδοσή τους μέσω καλωδίου, τα κράτη μέλη λαμβάνουν κάθε νομοθετικό, κανονιστικό ή διοικητικό μέτρο για να εξασφαλίσουν τη χρήση των ακόλουθων συστημάτων και μόνον αυτών:  - στην περίπτωση απευθείας μετάδοσης τηλεοπτικών προγραμμάτων μέσω δορυφόρου, τα συστήματα πακέτα/MAC που αναφέρονται στην πρώτη περίπτωση και σημείωση 2 της σύστασης ΑΕ/650 της CCIR με τίτλο «Τηλεοπτικό πρότυπο για μετάδοση μέσω δορυφόρου στους διαύλους που καθορίζονται από το WARC BS-77 και RARC SAT-83», η οποία εγκρίθηκε στην XVI γενική συνέλευση στο Ντουμπρόβνικ τον Μάιο του 1986 (δηλαδή το σύστημα πακέτα/C-MAC ή το σύστημα πακέτα/D2-MAC),  - στην περίπτωση αναμετάδοσης αυτών των προγραμμάτων μέσω καλωδίου, θα πρέπει να προτιμηθεί το καλωδιακό σύστημα MAC που αντιστοιχεί στο σύστημα μετάδοσης μέσω δορυφόρου. Η τηλεοπτική αναμετάδοση μέσω καλωδίου θα μπορεί πάντως να συνεχίσει να στηρίζεται σε υπάρχουσες τεχνικές με μετατροπή των συστημάτων πακέτα/MAC, που χρησιμοποιούνται για την απευθείας μετάδοση μέσω δορυφόρου η οποία θα γίνεται στον τερματικό δέκτη του δικτύου αναμετάδοσης μέσω καλωδίων,  - τα συστήματα που είναι προϊόντα εξέλιξης των συστημάτων πακέτα/MAC των αναφερομένων στην πρώτη και δεύτερη περίπτωση, που θα οριστούν αργότερα από τους ευρωπαϊκούς οργανισμούς τυποποίησης ή/και τους αρμόδιους διεθνείς οργανισμούς και που είναι λειτουργικά συμβατά με αυτά.  Τα κράτη μέλη θα επιλέξουν το ή τα πιο κατάλληλα συστήματα της οικογένειας πακέτα/MAC σε συνάρτηση με την παρούσα ή τη μελλοντική διάρθρωση των εθνικών τους δικτύων απευθείας μετάδοσης μέσω δορυφόρου ή αναμετάδοσης μέσω καλωδίων και θα ενημερώσουν την Επιτροπή για την επιλογή τους.  Άρθρο 2  Για τους σκοπούς της παρούσας οδηγίας, η απευθείας μετάδοση μέσω δορυφόρου σημαίνει υπηρεσία εκπομπής μέσω δορυφόρου, όπως αυτή ορίζεται από τους κανονισμούς της Διεθνούς Ένωσης Τηλεπικοινωνιών, που θα χρησιμοποιεί τους διαύλους που έχουν δοθεί στα κράτη μέλη στη ζώνη 11,7 ως 12,5 GHz κατά την παγκόσμια διοικητική διάσκεψη για τη ραδιοφωνική μετάδοση μέσω δορυφόρου (Γενεύη 1977) για τη λήψη από ιδιωτικούς τηλεοπτικούς δέκτες σε 625 γραμμές.  Άρθρο 3  Η παρούσα οδηγία εφαρμόζεται, το αργότερο, μέχρι τις 31 Δεκεμβρίου 1991. Η Επιτροπή καλείται να υποβάλει στο Συμβούλιο, πριν από την ημερομηνία αυτή, προτάσεις για τα μέτρα που πρέπει να ληφθούν για την αντικατάσταση της παρούσας οδηγίας.  Άρθρο 4  Η παρούσα οδηγία απευθύνεται στα κράτη μέλη.  Βρυξέλλες, 3 Νοεμβρίου 1986.  Για το Συμβούλιο  Ο Πρόεδρος  A. CLARK  (1) ΕΕ αριθ. C 59 της 14. 3. 1986, σ. 3.  (2) Γνώμη διατυπωθείσα στις 22 Οκτωβρίου 1986 (δεν έχει ακόμα δημοσιευθεί στην Επίσημη Εφημερίδα).  (3) ΕΕ αριθ. C 189 της 28. 7. 1986, σ. 4.